
Karaj legantoj, 

Ĉi-jare ankoraŭfoje, la historio pri la apero de afrikaj esperantistoj sur diversaj scenejoj de la plej prestiĝaj 
Esperanto-renkonĝoj daŭrigis skribiĝi! Io tia rezultis grandparte el la solidareco de esperantistoj kaj 
multflankaj subtenoj de UEA. Tiuj afrikanoj tamen alportis afrikecan spicon necesan por speguli la tutan 
buntecon kaj profundecon de Esperantujo tra la koncernaj renkontiĝoj. 

Supozeble, vi, kiuj - pro iuj kialoj aŭ aliaj - ne povis vojaĝi al tiuj renkontiĝoj, senpacience atendas nun 
tiun ĉi bultenon por informiĝi pri la dumkongresaj paŝoj de la afrikaj partoprenintoj. Bone. Tiu ĉi numero 
celas ankaŭ refreŝigi la memoron al vi, kiuj ĉeestis la tri renkontiĝojn. 

En tiu ĉi nova bulteno vi legos, krom pri la kongresaj raportoj, pri la funkciado de la Afrika Komisiono, 
Estraro de UEA ĝis 2019, Esperanto-agadoj en kelkaj afrikaj regionoj, precipe en Benino, DR Kongo ktp. 
kaj ankaŭ pri afrikaj beletrajoj. 

Mi do esperas ke tiu ĉi numero plaĉos al vi kaj alportos ion valoran al via legado. 

Agrablan legadon! 

Adjevi Adje 

************ 


Kiel funkcias la Afrika Komisiono de UEA? 


La instanco de UEA pri la Afrika Agado estas 
la Afrika Komisiono. Tiu ĉi fakte estas la natura 
konsilanto kaj ponto por la afrikaj E-asocioj, 
kluboj, unuopuloj al la Estraro de UEA, kaj 
inverse. La komisiono krome havas la taskon 
disvastigi Esperanton en la kontinentaj landoj, 
kie mankas organizita movado aŭ kie ĝi 
ankoraŭ ne estas sufiĉe forta. 

Por la afrikaj aktivuloj, afrikemaj e-istoj kaj 
ceteraj E-agantoj la komisiono eldonas, sub 
redaktoreco de volontulo, ĉiutrimonate la 
bultenon Esperanto en Afriko. Danke al la ĉiu- 
jara rento de la Afrika Kapitalo, la komisiono 
ankaŭ zorgas pri E-instruado kaj subtenas 
finance la asociojn kaj lokajn klubojn en Afriko. 

Ĉiun trian jaron, la instanco renoviĝas kaj 
elektas kunordigan teamon, kutime du-membran. 
La nunaj membroj konsistas el reprezentantoj 
de tri aliĝintaj asocioj en Afriko, tri de la 
diskutgrupo Afrikanoj Sub Unu Tegmento 
(ASUT), du homoj el la ĵus antaŭaj komisionanoj 


kaj du aktivulinoj. Ĉiuj helpas al la kunordig- 
anto kaj la vickunordiganto de la Afrika 
Komisiono teni superrigardon de la afrika 
movado per regulaj kontaktoj kun lokaj fortoj 
kaj per interŝanĝoj, diskutoj de ideoj kaj 
necesaj decidoj. 

Helpas al la komisionanoj konsila organo, 
kiu konsistas el reprezentantoj de unuopaj 
afrikaj landaj asocioj kaj movadoj. La organo 
disponas tiucelan komunik-liston en kiu ĉiuj 
en la limo de siaj ebloj volontule intervenas en 
la diskutoj. Per la konkludoj de la diskutitaj 
temoj, la komisiono faras proponon aŭ konsilas 
al la Estraro de UEA pri la movado en Afriko. 

La ĉiu-trijara Afrika Kongreso de Esperanto 
(AKE), akceptita jarŝanĝe 2013/14 en Kotonuo, 
Benino, estas organizata de la komisiono en 
kunlaboro kun UEA kaj Loka Kongresa 
Komitato, ĉiam en alia lando. Okazis ĝis nun 6 
AKE: la 7-a principe okazos dum la sekva jaro 
en Buĵumburo, Burundo. 

Paĝo 2 


Afrika kunveno dum la 103-a Universala Kongreso 



Jam tradicie okazas dum UKoj 
kunveno pri la Afrika Movado. 

Sed ĉi-jare la kunveno havis 
sukceson, ĝi precipe allogis en la 
salono Macedo nekutime mult- 
nombrajn partoprenantojn la 31-an 
de julio 2018. Rapide la salono 
fariĝis ege tro mallarĝa por enteni 
en bonaj kondiĉoj ĉiujn interesatojn. 

Iuj devis tiam stari aŭ sidi surplanke, 
dum aliaj simple retiriĝis, pro 
manko de sidlokoj en la salono. 

S-ro Lee Jungkee, estrarano de 
UEA pri Afriko, enkonduke salutis 
kaj bonvenigis ĉiujn. Adjevi Adje prezentis per 
lumbildoj superrigardon pri aktivula agado en 
Togolando, Emile Malanda vorte prezentis pri 
movoj de la Afrika Komisiono, precipe siaj 
rondvojaĝoj tra la orienta Afriko inter marto 
kaj aprilo 2018, Jeremie Sabiyumva rakontis 
pri la movado kaj landa asocio de UEA en 
Burundo kaj Cyprien Guiya fermis la vicon per 
rakonto pri la nuntempa situacio en Benino, 
nome maloportuno pro la ekzisto de du landaj 
asocioj en lia lando kaj tikla sinteno de la 
junulara organizo BOJE kunlabori kun ili. 

Pluraj el la partoprenantoj levis demandojn 
poste. Ĉar la temo Ajriko pli kaj pli vekas viglan 
interesiĝon, iuj sugestis, ke en la venontaj UK 
oni donu pli da tempo por la afrika kunveno ol 
la ĝis nunaj tradiciaj 45 minutoj, tiel ke la afri- 
kanoj povu rakonti i.a. pri siaj spertoj el ĉiuj 
siaj agadkampoj. Aliaj demandis pri la virina 
kongreso en Madagaskaro kaj bedaŭris ke ili 
ne povos mem partopreni en ĝi. Leviĝis ankaŭ 
problemo pri sendita pakaĵo al Benino, kiu 
tamen revenis al la sendinto, demandoj pri la 
senegalaj e-istoj kaj la enlanda movado kaj pri 
konfliktsinteno de iuj homoj en la kontinento. 

En elano de komplimento la prelegintoj 
respondis al ĉiuj demandoj kun detaloj, tiel ke 
la demandintoj povis pli bone taksi la lokajn 
cirkonstancojn kaj fari al si ideon pri la Afrika 
Movado. Helpoj al unuopaj afrikaj e-istoj estas 
bonvenaj, dezirindaj, tamen, por eviti misuzon 
de la helpo fare de la helpatoj kaj plendojnde la 


helpantoj pri misuzo aŭ maldankemo, Emile 
alvokis ĉiujn potencialajn helpantojn kontakti 
kun la Afrika Komisiono, kiu volonte peros 
por afrikanoj helpon kaj tiel zorgos ke la helpo 
estu utiligita por la celo al kiu ĝi estas asignita. 

Ne nur amikoj de Afriko sed ankaŭ la 
funkciuloj de UEA vizitis la kunvenon de la 
komenco ĝis la fino, por akiri informojn pri la 
Afrika Agado, alporti laŭnecese klarigojn pri 
aspektoj de la kontinenta agado. Inter ili estis 
la Generala Direktoro Martin Schaffer, la 
vicprezidanto Stefan MacGill, la ĝenerala 
sekretario Aleks Kadar, la eliranta estrarano 
pri Afriko Lee Jungkee kaj la estrarano pri 
eksteraj rilatoj, Aktivula Maturigo, Ĝemelaj 
Urboj Sara Spano. 

La partoprenantoj estis multnombraj kaj 
variaj. Iuj el ili estis en longdaŭraj rilatoj kun la 
kontinento, ankoraŭ aliaj jam vizitis afrikan 
landon kaj tial venis instigi aliajn homojn viziti 
Afrikon. Indas mencii la kazon de la germana 
esperantistino Martina Sachs-Bockelmann, kiu 
lastatempe vizitis kaj interkonatiĝis surloke 
kun esperantistoj en Senegalo. Sia interveno 
estis utila en tio, ke ŝi ankaŭ alvokis ekster- 
afrikajn e-istojn viziti tiun allogan landon por 
doni al la tieaj e-istoj pli da rektaj kontaktoj kaj 
okazoj por praktiki la internacian lingvon. 

Alia afrika esperantisto ĉeestanta la UK, kiu 
tamen ne aperis en la salono, estis s-ro Prince 
Henry O. Oguinye. 

Adjevi Adje 

Paĝo 3 


Afriko sur la scenejoj de la renomaj E-renkontiĝoj 


Post 10 jaroj, mi denove sukcesis partopreni en 
ILEI-kongreso. Sed ĉi-foje la kongreso okazis 
en Madrido, Hispanio, sub la temo: Kultura 
heredaĵo de Esperanto. Gi disvolviĝis de la 21-a 
ĝis la 28-a de julio 2018 kun granda nombro de 
partoprenantoj - se kompari la nombron de la 
partoprenantoj en tiu ĉi jaro kun ĉiu el la kvin 
antaŭaj jaroj. 

La rememoroj intermiksiĝas. En 2008 la 
konferenco en Portonovo, Benino, estis modesta 
el pluraj aspektoj. Estis nur kelkdekoj da parto- 
prenantoj el malmulte da landoj. Sed ĉi-foje ili 
estis entute 256 esperantistoj el 33 landoj. Tio 
montras, ke nia afero intertempe kreskis. Oka- 
zis riĉaj programeroj kun spertaj e-istoj. Tute 
malsame ol antaŭ 10 jaroj, estis bunta simpozio 
kun interesaj prezentitaj prelegoj. Ankaŭ mi 
prelegis dum tiu ero pri: Justa komunikado kaj 
tutmondiĝo. Eĉ dum la kongreso komencantoj 
ne estis forgesitaj, ĉar kursoj estis organizitaj 
por ili. 

Surprizis min precipe la forta partopreno de 
aziaj esperantistoj en la kongreso. Mi rimarkis 
ankaŭ, ke dum la 6-a Afrika Kongreso de 
Esperanto en Tanzanio 2016 ĉeestis granda 
grupo el Azio. Mi ekinteresiĝis pri la kialo, kaj 
mia eta kaj rapida esploro montris al mi tion, 
ke en Azio estas pli kaj pli multaj esperantistoj, 
kiuj emas partopreni E-renkontiĝojn ĉie en la 
mondo. Mi diskutis kun kelkaj el ili pri ilia 
(re)ebla partopreno en venontaj afrikaj aranĝoj. 


Mi aliĝis al neniu ekskurso, sed ne gravas. 
Kun kelkaj kongresanoj mi preferis kaj faris 
sendependajn promenojn tra Madrido. Mi 
tamen pensis, ke en Benino estis pli multaj 
interesaj vidindaĵoj ol oni proponis kadre de la 
ĉi-jara ILEI-Kongreso. Entute temis pri interesa 
kaj instrua kongreso, kvankam mi ne povis 
partopreni ĉiujn programerojn pro iliaj grandaj 
kvanto kaj kvalito. 

Okazis lingva festivalo, kaj kiel mi kutime 
faris dum Esperanto-aranĝoj, mi prezentis du 
lingvojn: la kirundi kaj svahila. La parto- 
prenantoj havis okazon kunkanti kun mi en 
tiuj menciitaj lingvoj. 

Dum la internacia vespero, la famekonata 
kenja kanto Malaika estis kunkantita de mi, 
Adjevi Adje kaj Mireille Grosjean. Certe tio al 
la vespera programo alportis iom daafhkaneco. 


De la ILEI-Kongreso al la 103-a UK 


La fermo de la ILEI-kongreso okazis vendredon 
per diversaj aktivaĵoj, kaj sabate estis bus- 
vojaĝo al la 103-a Universala Kongreso de 
Esperanto, kiu okazis de la 28-a de julio ĝis la 
4-a de aŭgusto 2018. Tiel la fina ILEI-kongresa 
etoso intermiksiĝis kun tiu de la UK. 

Dum la tuta vojaĝo en la buso daŭris E- 
etoso: aŭdiĝis kantoj, rakontoj, ŝercoj... ĝis ni 
alvenis al Lisbono. Surloke restis ankoraŭ unu 
horo antaŭ la fino de komitatkunsido, kaj 
mi tuj profitis la restantan horon 
komitatkunside. Tuj post la kunsido, mi 
partoprenis en la movada foiro, ĉe la 
tablo de la burunda asocio ANEB. Tiu ĉi 
fakte tiam dividis tablon kun la Afrika 
Komisiono de UEA, do jen mi povis 
deĵori nome de ambaŭ organizoj kun la 
togolandano Adjevi Adje. 

La UK estis giganta aranĝo kun multaj 
programeroj. Mi volis partopreni enmultaj 
programeroj, sed tio ne eblis ĉar okazis ke 
en malsamaj ĉambroj pli ol 5 programeroj 
disvolviĝis samtempe. Ili ĉiuj estis tiom 
interesaj. Mi tamen partoprenis enlaafrika 

Paĝo 4 



kunveno, dum kiu mi prezentis la burundan 
movadon kaj ankaŭ helpis respondi al kelkaj 
demandoj pri la movado en Afriko. 

Mi loĝis en junulara gastejo iom mal- 
proksime de la kongresejo. Tie tranoktis ankaŭ 
aliaj UK-anoj, el kiuj estis afrikanoj, nome 
Emile N. Malanda de Sudafriko, Prince Henry 
O. Oguinye de Niĝerio, Adjevi Adje de Togo- 
lando kaj kongano Zhou 
Mack Mafuila, kiu nun 
loĝas en Francio. En la gas- 
tejo ne estis klimatizilo, sed 
tio ne malkuraĝigis nin 
endormiĝi ĉiun vesperon, 
precipe post la ĉiutaga 
laboro ĉe la kongresejo en 
la tiel varma kaj ŝvitiga 
temperaturo de Lisbono. 

La komitato faris gravan 
decidon rilate la aliĝ- 
kotizon al UEA, kaj tio 
ĝojigis min aparte. Nun esperantistoj de afrikaj 
landoj kaj el ne-pagipovaj landoj, kiuj deziras 
havi membrecon en Universala Esperanto- 
Asocio, povas kotizi nur 2 eŭrojn por fariĝi 
Baza Membro de UEA. Mi same esperas, ke 
UK en Afriko estos baldaŭ realigita afero, ĉar 
pli kaj pli pasie leviĝas la demando pri Afrika 
UK. 


De Lisbono al Badajoz por la 74-a IJK 


de TEJO kadre de 
la kongreso, kaj 
mi povis ankaŭ 
dividi diversajn 
spertojn kun trejn- 
atoj. Dum la trejn- 
ado mi lernis ke 
diskriminacio 
okazas al ĉiuj, 
sen konsideri 
rason, seksorientiĝon, socitavolon, edukadon, 
originon..., ekzemple. Mi ne partoprenis en 
multaj aliaj programeroj, ĉar mi devis resti en 
salono kun aliaj kuntrejnistoj kaj trejnatoj. 

Mi tamen ne havis bedaŭron, la IJK same kiel 
la ĵus antaŭaj renkontiĝoj estis neforgesebla por 
mi, ne nur ĉar mi ĝuis ĝin instruante kaj 
lernante, sed ankaŭ renkontante miajn mult- 
jarajn geamikojn kaj ekhavante novajn aliajn 
geamikojn. 

Jeremie Sabiyumva 


Tuj post la UK mi kun kelkaj kongresintoj 
partoprenis buskaravanon, kiu portis nin al 
Badajoz, kie de la 4-a ĝis la 11-a de aŭgusto 
2018 disvolviĝis la 74-a Internacia Junulara 
Kongreso (IJK). 

Multajn monatojn antaŭe mi preparis mian 
partoprenon al la IJK, ne kiel simpla kongresano 
sed kiel trejnisto. Danke al la projekto AEJK, 
mi fakte sukcesis partopreni trejnadon en la 
jaro 2017 kadre de la Internacia Junulara 
Festivalo en Italio kaj tie mi fariĝis trejnisto. 

Mi poste kandidatiĝis por kuntrejni homojn 
pri la temoj: Genra perforto, plurameco, neperforta 
komunikado kaj defioj tutmondaj. Do por mi estis 
granda honoro kuntrejni kun spertaj trejnistoj 


Universala Esperanto-Asocio 


Estraro 2016-2019 



Mark Fettes 

Emiljo Cid 

I Prezidanto 

Informado 

1 Kanado 

Brazilo 

Stefan MacGill 

Sara Spano Aktivula 

I Vicprezidanto Maturigo, Eksteraj Rilatoj 

1 Hungario 

kaj Terminologio Italio 

Aieks Kadar 

Trezoro Huang Yinbao 

■ Ĝenerala Sekretario 

Financoj kaj Unesko 

fFrancio 

Ĉinio 

LeeJungkee Azio kaj 

Fernando Maia Jr. 

I Scienca kaj Faka 

Afriko, Kongresoj kaj. 

1 Agado Koreio 

Kulturo Braziltp 


https://uea.org/asocio/estraro 

Paĝo 5 


Beninaj esperantistoj celebris la Esperantotagon 


Sub la iniciativo de s-ro Latifou Gbadamassi, 
prezidanto de Asocio de Beninaj Esperantistoj 
(ABeE), georfoj de la orfejo Centre d'orphelinat 
La Providence, danke al la libroj donacitaj de 
Sveda Ido-Fondaĵo, siamaniere celebris en la 
urbo Lokossa la Tagon de Esperanto, la 26-an 
de julio 2018. 

En tiu evento kernis legado de libroj. Kial? 
Ĉar akiro de scio estas la ununura maniero 
progresi kaj altigi sian kapablon en ĉiaj lerno- 
kaj studokampoj, kaj tiun scion oni ĉefe akiras 
per legado. Sed ĉu eblas legi sen libro(j)? 
Kompreneble, ne. Fakte en la ĵus antaŭaj 
semajnoj, ABeE ricevis pakaĵon da libroj ven- 
dataj kaj senditaj de Eldona Societo Esperanto, 
donacitaj de Sveda Ido-Fondaĵo, kiu mem 
subtenas la lernadon de lingvoj. 

La titoloj de la legaĵoj estis: Islandaj Pravoĉoj 
de Baldur Ragnarsson (01 ekz), Vizaĝoj 
(Novelaro 2000 - 2009) de Eldona Societo 
Esperanto (01 ekz.), Kroze-proze (Literatura 
esearo) de Sten Johansson (01 ekz.), Arne, la 
ĉefido de Leif Nordenstorm (01 ekz.), La Korto 
(rakonto) de Kristian Lundberg (01 ekz.), 
Flugoranĝo Rakontas de Johan kaj Andreas Gal- 
tung (01 ekz.), Bona Rido... de Axel A. 
Helm (01 ekz.), Malvarma Bufedo de Jenny 


Wrangborg (01 ekz.), Orm La Ruĝa de Frans G. 
Bengtsson (01 ekz.), La Dharmo-pado de 
Gunnar Gallmo (01 ekz.) plus Esperanto-insignoj 
el metalo (10 ekz.). 

Ĉiuj Esperanto-lernantoj povis laŭvice voĉlegi, 
porokaze, parton (paragrafon, ĉapitron k.t.p) de 
kelkaj el la libroj elektitaj de ili. Oni spektis 
filmon. En la aranĝo partoprenis krome francaj 
volontuloj, kiuj tiam vizitis la orfejon. Bela 
okazo por disdoni ĉefe la afiŝojn kaj flugfoliojn 
pri la Tago kaj Esperanto al ili. 

Indas diri, ke la ricevitaj libroj kaj materialoj 
nun kuŝas sur la bretoj de la biblioteko de 
ABeE. Ĉiuj esperantistoj povas viziti la asocian 
bibliotekon por surloka esplorado aŭ libro- 
legado. Tamen pruntepreneblas sub kondiĉoj 
ankaŭ libroj por hejma legado. 

La okazon mi kaptis por disponigi al la orfeja 
Esperanto-grupo aron da materialoj konsist- 
antaj el gravaj vortaroj Dictionnaire Pratipue 
Frangais-Esperan to/Esperanto-Frangais, Poŝvortaro 
Frangais-Esperanto/Esperanto-Frangais kaj mal- 
novaj numeroj de la revuo La Sago. Ĉio estis 
donacita de SAT-Amikaro. Mi krome aldonis 
ekzemplerojn de la revuoj Esperanto kaj Juna 
Amiko al la grupo. 

Latifou Gbadamassi 


ABeE distingis unu el siaj veteranoj 


La Asocio de Beninaj Esperantistoj (ABeE) 
dum festa renkontiĝo rekompencis per diplomo 
kaj donaceto s-ron Pierre Houenavo, iaman E- 
instruiston ĉe la lernejo Jules Verstraeten de 
Koĝi, Benino, la 14-an de julio 2018. 

Pierre fakte ricevis tiun honorigon pro sia 
plene senbrua tamen elstara agado dum la 
lastaj 18 jaroj en Benino. 

Nuntempe kvar el la iamaj lernintoj de tiu 
lernejo aktive agadas por Esperanto, i.a. kiel 
estraranoj, ĉu de ABeE, ĉu de ĝia junulara 
sekcio BOJE. Unu el ili eĉ estas komitatano de 
TEJO nun. Jen pruvo, ke la estonteco de la 
lingvo pli dependas de ĝia instruado en lernejoj. 



Homoj apenaŭ konas s-ron Pierre Houenavo 
en Esperantujo, sed li produktis kaj bakis pli da 
esperantistoj ol multaj aliaj en Benino. 

Jean Codjo 

Paĝo 6 


Memore al la 10-a dalreveno de la 1 -a ILEI-Kongreso en Afriko 


Okaze de la 10-a datreveno de la tutunua ILEI- 
Konferenco en Afriko, la benina asocio ABeE 
sukcesis aranĝi gravan kunsidon en sia nova 
sidejo en Lokossa la 4-an de aŭgusto 2018. 

Temas pri kunveno sub la prezido de s-ro 
Latifou Gbadamassi. Ĝi i.a. traktis pri: 
I Historio de la enlanda movado, IIE- 
instruado en lernejoj - atingoj kaj perspek- 
tivoj, III Interkonsiliĝo kun la estraranoj de 
BOJE, IV Starigo de nacia ekzamena komisi- 
ono, V Renovigo de la estraro de la ILEI-sekcio 
kaj diversaĵoj. 

Dumkunvene oni uzis kaj montris bildojn 
kaj fotojn kiel por rememorigi, kunmemori pri 
la 41-a ILEI-Konferenco, kiu disvolviĝis en la 
lertigejo Songhai, Portonovo, Benino, de la 
29-a de julio ĝis la 5-a de aŭgusto 2008. 

La kunvengvidanto multklarige alparolis la 
kunvenintojn pri la naskiĝo de Benina E- 
Federacio (BEF) en la 2000-a jaro kaj pri la 
kialoj de ĝia alinomigo ABeE. 

La instruado de Esperanto en la lernejoj 
konis kontentigan atingon en tiu senco, ke 
kelkaj anoj el la lernejoj, kie la lingvo estis 
instruita, povis progresi lingvoscie kaj tiel 
vojaĝi kadre de la Afrik-Eŭropa Junulara 
Kapabliga projekto de TEJO kunlabore kun 
kvar afrikaj asocioj. Perspektive, estis decidita 
la relanĉo de E-instruado tra beninaj lernejoj, 
laŭ dekomenca iniciato de ABeE en 2008. 


Nur Joseph Sadohounde, estrarano de la jun- 
ulara sekcio BOJE pri la organizado, ĉeestis la 
kunvenon. Aŭskultinte la diversajn klarigojn 
de Latifou, li deklaris nome de Norbert 
Sadohounde, la aktuala prezidanto de BOJE, 
kiun li reprezentis, ke estas nun klare ke BOJE 
historie vere dependas de ABeE, kiu fakte 
kreis ĝin en la jaro 2006. 

La nacia ekzamena komisiono stariĝis jen - 
prezidanto: Pierre Houenavo, vicprezidanto: 
Guy Aballo kaj sekretario: Latifou Gbadamassi. 

La membroj de la benina ILEI-Sekcio 
konsistas el - prezidanto: Pierre Houenavo, 
vicprezidanto: Guy Aballo, sekretario: Norbert 
Sadohounde, vicsekretario: Boris Houenavo, 
estrarano pri financoj: Bernard Gnancadja, vic- 
estrarano pri financoj: Elnita Vidole Houssou, 
estrarano pri eksteraj rilatoj: Latifou Gbadamassi, 
vicestrarano pri eksteraj rilatoj: Bernice Kakpo, 
estrarano pri informado: Hyacinthe Sogbedji. 
La sekcio krome nomumis komitatanon kaj 
sekciestron ĉe ILEI. Temas respektive pri 
Bernard Gnancadja kaj Latifou Gbadamassi. 

En certeraĵoj, la kunveno diskutis pri du 
punktoj: la neceso por ĉiuj membroj de ABeE 
havi sian membrokarton kaj instruado de 
Esperanto per la koresponda metodo de H. 
Ferez. 

Bernard Gnancadja 


Unu aŭtoro, tri noveloj 


La paŝo 

senelirejen 

>an Coĉy> 





Dialogo 

inter surduloj 


♦ 



n 



Aventuro en mondo 
de ŝajnigado 

Jean Codjo 



Jean Codjo 

Paĝo 7 


Jean Codjo: La paŝo senelirejen, Dialogo inter surduloj. Antverpeno: FEL, 2007. 50 paĝoj, 21 cm. 
Aventuro en mondo de ŝajnigado. Antverpeno: FEL, 2009.40 paĝoj, 21 cm. 5.70 eŭroj ĉe UEA. 


Ĉi tiuj tri noveloj, kun belaj, samstilaj kovriloj, 
formas iun etan serion. Kvankam ne temas pri 
la sama ĉefrolulo, la temo estas simila en la tri 
rakontoj: la interagoj inter afrikanoj kaj blankuloj. 
Tamen la rakontoj sufiĉe diferencas, interalie, 
ĉar ili okazas en aliaj historiaj tempoj. 

En la unua duono de La paŝo senelirejen Biova 
kreskas kaj fine, post longa atendado kaj multe 
da espero - pere de ceremonio - iĝas viro. Sed 
la feliĉo ne longe daŭras... Alvenas "flosanta 
domo" kun "bruligitaj homoj", kiuj mortigas 
kelkajn vilaĝanojn. Necesas debatoj pri tio, kiel 
reagi al tiuj ŝajne nevenkeblaj homoj. Qni deddas, 
ke Biova iru por lerni ilian lingvon kaj tiel iĝi 
same inteligenta. Pasis generacioj, kaj kelkaj 
homoj tre bone adaptis sin al la ĉeesto de la 
blankuloj, kaj bone lernis, kiel utiligi la bonajn 
rilatojn kun tiuj riĉuloj. Regas speco de demokratio, 
sed nur por pruvi al la mondonacantoj, ke indas 
donaci monon al tiu vilaĝo; venas tiom da 
mono, ke la ricevantoj preferas aĉeti kastelojn 
en la blankula mondo ol konstruigi pliajn en la 
vilaĝo. Tamen la simplaj homoj, kiuj ne havas 
tiajn rilatojn kun la blankuloj, perdis sian kul- 
turon kaj siajn loĝlokojn, ŝajne, sen elirvojo. 
Tiel ĉi tiu koloni-etosa rakonto finiĝas sufiĉe 
negative. 

La dua novelo traktas ĝuste tion, kion 
sugestas la titolo: Dialogo inter surduloj. Kiel 
infano Dege kreskis ĉe la blankuloj, kaj nun 
estas "nigra-blankulo". Post jaroj li kiel 
plenkreska "sukcesinto" revenas de tempo al 
tempo al la vilaĝo kaj rakontas pri siaj spertoj 
en Jovotome, la blankula lando. Sed la homoj 
ne povas kompreni lin, kvankam li ankoraŭ 
parolas la lokan lingvon, eĉ se miksitan kun 
iom da francaj vortoj. Ĉe la fino de la novelo la 
vilaĝanoj komencas uzi la teknikaĵojn de la 
blankuloj, sed tio ne nepre feliĉigas ilin. 

En ĉi tiuj unuaj du rakontoj estas iom da 
magio, kio starigas demandojn, kiuj pensigas 
la leganton. Unuflanke, tio donas iom da spico 
al la rakontoj, sed aliflanke, se la respondoj 
ankaŭ ĉe la fino ne venas... tio donas ian ne tre 
agrablan senton. Tamen kelkaj detaloj, kiuj 
povus starigi demandojn, fakte eble estas nur 


mistajpoj... ekzemple en la unua novelo, la 
voduo Dan estas unue "blanka virino" kaj du 
liniojn poste "li". 

Aventuro en mondo de ŝajnigado ludiĝas en 
nia epoko de migrado de multaj afrikanoj al 
okcidentaj landoj. Jeko, la ĉefrolulo, kiu multe 
similas al la aŭtoro, migras de Afriko al Ger- 
manio kaj poste al Kanado. Li volas lerni pri la 
miraklo de la sukceso de la blankuloj, sed 
malesperiĝas pro la multaj kontraŭdiraj kon- 
statoj. En Kanado li edziĝas kaj eksedziĝas, kaj 
ankoraŭ priskribas la malfacilaĵojn kun du 
aliaj partnerinoj. Ĉu la malfacilaĵoj estiĝis nur 
pro la kulturaj diferencoj? Unu afero certas por 
Jeko: estas multe da ŝajnigado en la blankula 
mondo. Kaj li komencas listigi kaj priskribi plu- 
rajn ekzemplojn de tiu ŝajnigado: la mizero en 
Jovotome kompare kun la emo helpi al afrikaj 
landoj, la hipokrita toleremo, la iluziplena libereco... 
Sed li konkludas, ke, tamen, estas pli da 
similecoj inter la homoj ol da malsimilecoj. Sed 
estas malfacile tion klarigi al la homoj en lia 
naskiĝvilaĝo, kiuj konsideras Jovotome daŭre 
kiel la paradizon sur la tero. 

La lingvaĵo de la rakontoj estas sufiĉe flua, 
sed kio vere ĝenas dum la legado, estas multaj 
mistajpoj kaj gramatikaj kaj leksikaj eraroj. Ili 
aperas precipe en la unua novelo, sed ne nur, 
kaj eĉ en la dorsflanka teksto. Tamen la unuaj 
du jam aperis rete en 2001 kaj 2002. Ĉu ne 
sufiĉe da tempo por provlegigi antaŭ la el- 
donado? 

Konklude, estas ĉarmaj, originaltemaj kaj 
pensigaj noveloj, kiuj montras iun nekutiman 
rigardon al la rilato inter blankuloj kaj afrik- 
anoj en diversaj epokoj, sed kiuj, bedaŭrinde, 
ne ricevis la necesan redaktan atenton. 

Heidi Goes 


Ĉu vi scias, ke eblas aliĝi al UEA kaj pagi nur 2 
eŭrojn (landkategorio 1) por tuta jaro kaj profiti la 
retajn servojn de la asocio? 

Bela okazo por membriĝi en UEA, ĉu ne? Vi estas 
bonvena inter la membroj de UEA! 

Bv. informiĝi ĉe via landa asocio (se ĝi ekzistas) 
pri la transpago de via aliĝkotizo aŭ skribi i.a. al la 
retadreso de la redakcio. fc 

Paĝo 8 


Novaj gvidorganoj de la Konga Esperanto-movado 


La unua kunvokita ĝenerala elekta asembleo 
ne atingis la kvorumon, ĝi do estis prokrastita 
ĝis la 19-a de aprilo 2018 kun la sama tagordo, 
kiel postulas aranĝo de la statuto de la landa 
asocio DKEA. 

Kadre de la dua ĝenerala elekta asembleo 
16 ĉeestaj delegitoj kaj 6 per interreto ĉi-foje 
kunsidis valide en la salono Yenge ĉe la sidejo 
de DKEA. Estis atenditaj entute 33 voĉdon- 
antoj de 13 lokaj kluboj kaj grupoj. 

Ĉiuj ĉeestaj voĉdonantoj unuanime balote 
elektis por la posteno de la prezidanto de 
DKEA s-ron Batangu Mpesa. Tiu ĉi fakte estis 
la ununura kandidato por tiu posteno. Poste, 
konforme al la elekta regularo kaj post 
interkonsento inter la membroj de la elekta 
komisiono, la ceteraj estraranoj jen elektiĝis: 
unua vicprezidanto: Monshet nhy wa Dana, 
dua vicprezidanto: Bukuru Nabahena, ĝenerala 
sekretario: Mafuila Mavomo, kasistino: Diasonama 
Julienne Malanda, kultura konsiliano: Yende 
Nzomono, administra kaj financa konsiliano: 
Ntomono Bunzi. 

Aliflanke, 11 delegitoj de DKEJO, la junulara 
organizo de DKEA, elektis siajn estraranojn. La 
nova estraro do konsistas el: 1) prezidanto: 
s-ino Hope Mboyo, 2) unua vicprezidanto: 
s-ro Joel Muhire, 3) dua vic-prezidanto: s-ro 
Blessing Pelo, 4) ĝenerala sekretario: s-ino 
Raissa Mufika, 5) kasisto: s-ino Ruth Kashika, 

6) kultura konsiliano: s-ro Francis Diansiwa kaj 

7) administra konsiliano: s-ro Mana Brison. 

La ceremonio de transdono de labordokumentoj 





Hope Mboyo, la nova prezidanto de DKEJO 


de la malnovaj estraranoj al la novaj estraranoj 
de DKEA kaj de DKEJO disvolviĝis en la salono 
Yenge la 1-an de majo 2018, ĉeeste de ĉiuj anoj 
de la elekta komisiono. La solena enoficigo de 
ĉiuj elektitoj okazis en la kutima kunvenejo 
monaton poste, t.e. la 1-an de junio 2018. 

La balotojn, la transprenon de laboro kaj la 
enpostenigon de la novaj estraranoj de DKEA 
kaj DKEJO aranĝis la elekta komisiono sub la 
gvido de ges-roj Florent Ntoto, Jean Pierre 
Lungikisa kaj Raissa Mufika. La ofic-periodo 
de la novaj estraroj estas tri-jara. Alivorte, la 
mandato de la nunaj estraroj de DKEA kaj 
DKEJO finiĝos la 30-an de aprilo 2021. 

Notindas, ke la tuta balotprocedo ĝis la 
elekto de la novaj membroj de la gvidinstancoj 
de la konga Esperanto-movado okazis laŭ la 
statuto de la asocio, ĝia interna regularo kaj 
elekta regularo. 

Hope Mboyo 
Arlain Kizeyidioko 


Esperanto en Afriko estas trimonata oficiala periodaĵo 
de la Afrika Komisiono de UEA pri la Esperanto- 
movado en Afriko. 

Redaktis: Adjevi Adje. 

Helpis: Javier Ramos Nistal. 

Kion faras via landa asocio aŭ via loka E-klubo en via 
loĝloko? Bonvolu verki kaj sendi artikolon pri tio. La 
redakcio akceptas ankaŭ fotojn. Bonvenaj kom- 
preneble estas ankaŭ sugestoj, konsiloj, komentoj por 
la plibonigo de la bulteno al: adjevia@gmail.com , 
co2mm@frcuba.cu. 

Limdato por la numero 37: la 20-a de decembro 2018. 


Membroj de la Afrika Komisiono de UEA: 

Kunordiganto: S-ro Emile N. Malanda, Sud-Afriko 

S-ro Adjevi Adje, Togolando 

S-ino Alexandrine Omba Tshamena, DR Kongo 

S-ro Assane Faye, Senegalo 

S-ro Alfred Arthur, Ganao 

